google/wiki40b huggingface dataset:
טיטאנים

הטיטאנים (ביוונית: Τiτᾶνες) הם ענקים מהמיתולוגיה היוונית, צאצאי אורנוס וגאיה והורי האלים האולימפיים.

הולדת הטיטאנים

היוונים האמינו כי תחילה נוצרו כאוס (החלל), גאיה (הארץ) וארוס (היצר). גאיה ילדה את אורנוס (השמים) שהיה לבעלה. מזיווגם של אורנוס וגאיה נולדו שלושה עמי ענקים - הטיטאנים, הקיקלופים ובעלי מאה הידיים (הקאטונכרים).

כליאתם אחיהם ונפילת אורנוס

המונח טיטאנים הוא כינוי גנאי בו כינה אורנוס את יוצאי חלציו.
אוראנוס תיעב את ילדיו המעוותים, הקיקלופים ובעלי מאה הידיים ולכן זרק אותם אל מעמקי האדמה.
גאיה יצרה חרמש מאבן וביקשה מילדיה שישתמשו בו על מנת לחלץ עצמם מבטנה. כולם פחדו ולא העזו, חוץ מבן הזקונים קרונוס שלקח את החרמש וקצץ את איבר מינו של אורנוס. למרות זאת, אחיהם המעוותים נשארו בכלאם.

עלייתם ונפילתם של הטיטאנים

שליט הטיטאנים היה קרונוס (סטורנוס). הטיטאנים, בראשותו של קרונוס, היו במשך דורות רבים שליטי היקום. קרונוס ועוד כמה מאחיו התחתנו עם אחיותיהם התאומות לו. קרונוס התחתן עם אחותו ריאה. על פי נבואה, אחד מילדיו של קרונוס ינשל אותו ממלכותו כפי שהוא עצמו נישל את אביו. לפי זה נהג לבלוע את ילדיו זה אחר זה, לאחר שנולדו, עד שהשישי חולץ בידי ריאה והחלף באבן. בבגרותו הבן השישי, זאוס, מתחזה לאחד מעובדיו של קרונוס ונותן לו סם הקאה, ומצליח לשחרר את חמשת אחיו. הוא גייס לצידו כמה מהטיטאנים, בעוד שרובם, בעיקר טיטאנים גברים, נשארו נאמנם לצבאו של קרונוס. זאוס צירף אליו בעלי ברית שונים - האוקיינידים, כמה אלים שונים, ועוד, אפילו כמה טיטאנים, ששיתפו אתו פעולה במלחמה. פעולתו הבאה של זאוס הייתה להרוג את קאמפה, סוהרת הטיטאנים, ששמרה על הקיקלופים ובעלי מאה הידיים. הם חישלו לו את הברק ואת הרעם הראשונים. לעומתם, קרונוס חילק את המלחמה לארבע מערכות שאליהם מונו אחיו לפי 4 הכיוונים הראשיים בשושנת הרוחות. האח הבכור, אוקיינוס, סירב להשתתף במלחמה. בעוד שהענקים המעוותים סוקלים את הטיטאנים באבנים עד למותם, זאוס מחסל את קרונוס עצמו במכת ברק. זה היה סוף עידן הטיטאנים ותחילת עידן האלים האולימפיים, ילדיו של קרונוס, בראשותו של זאוס.
שושה גורן

ביוגרפיה

שושה גורן עלתה לארץ מעיראק עם הוריה בשנת 1951. שירתה בצה"ל כקצינה בחיל הים, במסגרת תפקידה הייתה עורכת העיתון "מערכות-ים". בוגרת החוגים ספרות ולשון עברית באוניברסיטה העברית בירושלים. בהמשך עסקה בהוראה בגימנסיה הרצליה. מאמצע שנות ה-70 התגוררה בניו יורק ולימדה שם ספרות ולשון עברית בישיבות תיכוניות.
בשנת 1978, בעת שהותה בניו יורק, הצטרפה גורן ללימודי תואר שני במשחק בברוקלין קולג'. עם שובה לישראל, ייסדה בשנת 1982 את תיאטרון "בימת קדם", בשיתוף עם בן זוגה, הסופר והמחזאי יצחק גורמזאנו גורן ועם המחזאי רפאל אהרון. במסגרת התיאטרון העלתה גורן את הצגת היחיד שלה "נשים של ממש", ובעקבות הצלחתה ביססה את מעמדה כשחקנית. גורן המשיכה בתפקידיה כשחקנית-בית ויוצרת במסגרת "בימת קדם", ובמקביל הופיעה גם בתיאטראות אחרים, וכן בקולנוע ובסדרות טלוויזיה.
גורן פרסמה מספר סיפורים קצרים וכתבות לעיתונות, וכן כתבה שבע מתוך הצגות היחיד שבהן הופיעה עד כה.
בשנת 2019 זכתה גורן בפרס שח"ם על מפעל חיים.
לשושה גורן שלושה ילדים, שלושה עשר נכדים ונין ומתגוררת כיום בתל אביב.
רמת הסוכר בדם

רמת הסוכר בדם היא כמות הגלוקוז הקיימת בדם של בני אדם ובעלי חיים אחרים. גלוקוז הוא סוכר פשוט ולרוב יהיו כ-4 גרם של גלוקוז בדם של אדם במשקל 70 ק"ג. הגוף מווסת את רמות הגלוקוז בדם כחלק מחילוף החומרים המטבולי. הגלוקוז מאוחסן בשרירי השלד ובתאי הכבד בצורה של גליקוגן. עבור אנשים שצמים רמת הגלוקוז בדם נשמרת ברמה קבועה על חשבון מחסני הגליקוגן בכבד ובשרירי השלד.
אצל בני אדם רמת גלוקוז בדם של 4 גרם, או כפית, היא קריטית לתפקוד תקין במספר רקמות, והמוח האנושי צורך כ-60% מהגלוקוז בדם אצל אנשים, שאינם מרבים לעסוק בפעילות פיזית. גלוקוז יכול להיות מועבר מן המעיים או הכבד לרקמות אחרות בגוף דרך מחזור הדם. הספיגה של הגלוקוז מוסדרת בעיקר על ידי אינסולין, הורמון המיוצר בלבלב.
רמות הגלוקוז בדרך כלל נמוכות במיוחד בבוקר, לפני שאוכלים ארוחת בוקר. רמות הסוכר בדם מחוץ לטווח הנורמלי עשויות להיות אינדיקציה לסיבוכים רפואיים. המצב בו רמת הסוכר בדם גבוהה בהתמדה מכונה היפרגליקמיה. המצב בו רמת הסוגר בדם נמוכה בהתמדה מכונה היפוגליקמיה. היפרגליקמיה הוא האינדיקטור הנפוץ ביותר לסוכרת.
ישנן שיטות שונות לבדיקה ומדידה של רמות הסוכר בדם. ישנם תרופות מסוימות שמסוגלות להגדיל או להקטין את רמות הגלוקוז.
ארנה מרטון

ארנסט (ארנה) מרטון (בהונגרית: Ernő Márton)‏ (שמו העברי: יחזקאל) (17 במאי 1896 - 28 באוגוסט 1960) היה רב, משפטן, עורך, היסטוריון ומנהיג יהודי ציוני ברומניה.

חייו

ארנסט (יחזקאל) מרטון נולד לויכטה ולמרדכי, רב הקהילה, בדיצ'וסנטמארטון (Dicsőszentmárton,(ברומנית: טרנבן Târnăveni) שבטרנסילבניה, אז חלק מן האימפריה האוסטרו-הונגרית, כיום במחוז טרגו מורש שברומניה.  
בהתאם למסורת משפחתו, למד לימודי רבנות, אך במקביל סיים גם לימודי משפטים באוניברסיטת קלוז'.
ארנה מרטון הצטרף לקבוצת מקימי העיתון היהודי בשפה ההונגרית אוי קלט ותוך זמן קצר נבחר להיות העורך הראשי שלו. הוא נשאר בתפקיד זה עד סוף חייו, תחילה בקלוז' ולאחר מלחמת העולם השנייה בתל אביב.
היה ממייסדי המפלגה היהודית הרומנית ונבחר מטעמה, ב-1919, למועצת העיר קלוז' והיה סגן ראש עירייה. ב-1932 נבחר לפרלמנט הרומני.
בעקבות תכתיב וינה צורפה צפון טרנסילבניה להונגריה ב-1940. עקב כך, נאסרה הופעת העיתון אוי קלט  ומרטון עבר לבודפשט, כדי לשמש כיו"ר הוועד הפועל של התנועה הציונית ההונגרית.
בעת איסוף יהודי קלוז' במחנה ריכוז לצורך שילוחם להשמדה באושוויץ באביב 1944, סייע לו הקונסול הרומני והבריח אותו ואת משפחתו במכוניתו לשטח רומניה.
הוא השתקע בבוקרשט, שם חידש את קשריו עם הפוליטיקאים הרומנים והכין תוכנית להצלת שארית יהודי הונגריה. לאחר שחרורה הוביל שיירת כלי רכב עם מזון שנועד ליהודים ששרדו.
ב-1946 עלה לארץ ישראל, התיישב בה וחידש את הופעת העיתון "אוי קלט". הוא ייסד את הפדרציה העולמית של יהודי הונגריה והיה נשיאה הראשון. נמנה עם מייסדי המפלגה הפרוגרסיבית.
ארנה מרטון נפטר בה' באלול תש"ך (1960) במערכת העיתון בתל אביב ונטמן בבית העלמין נחלת יצחק. הותיר אחריו את רעייתו, ד"ר גיזלה לבית דויטש, סופרת ומבקרת ספרות, ואת הבן מיכאל.
בירושלים, תל אביב, באר שבע ורחובות נקראו רחובות על שמו.
אילן שילוח

ביוגרפיה

שילוח נולד במעוז חיים. ב-1977 התגייס תחילה לחיל השריון, אך עבר לסיירת מטכ"ל. שילוח השלים ביחידה מסלול הכשרה כלוחם ולקח חלק בפעילות מבצעית תחת פיקודם של עמירם לוין ונחמיה תמרי. בתום שירותו הצבאי התגייס לשב"כ ושימש כמאבטח בשגרירות ישראל בלונדון. עם שובו לישראל למד כלכלה וניהול באוניברסיטת תל אביב, שם רכש גם תואר שני במנהל עסקים. בין מוריו היה דובי פקלמן, אשר הציע לו להצטרף לחברת הייעוץ והאסטרטגיה פי. או. סי, שבה כיהן במגוון תפקידי ניהול.
שילוח החל את דרכו בעולם הפרסום והשיווק בסוף 1995 כשהתמנה למנכ"ל משרד הפרסום קשר בראל, לימים מקאן אריקסון, שמעסיק היום כ-400 עובדים והיקף פעילות מעל 250 מיליון דולר בשנה. שילוח מכהן גם כחבר מועצת המנהלים של מקאן אריקסון אירופה. במהלך כהונתו הפך מקאן אריקסון למשרד הפרסום הגדול בישראל. ב-18 באוקטובר 2007 עורר סערה כאשר פיטר את שני המנכ"לים המשותפים של המשרד, אורן פרנק ושירה מרגלית, על רקע התבטאויות שלהם שפגעו בלקוחות. מרגלית הייתה באותה עת בת זוגו של שילוח ובהיריון ממנו. בין השנים 2009–2011 מכר שילוח את מניותיו במשרד הפרסום למקאן אריקסון העולמית. כיום הוא משתמש כיו"ר הקבוצה בישראל.
בשנת 2009 ייסד שילוח את חברת The Time, חברת השקעות המתמקדת בחברות ניו-מדיה, בהן חברות אינטרנט, מדיה, תוכן וסלולר בשלבים מוקדמים (סטארטאפים). החברה משקיעה בעיקר בחברות שעסקיהן מבוססים במידה ניכרת על פלטפורמת האינטרנט. החברה השקיעה בשנים האחרונות ביותר מ-50 חברות הזנק.
שילוח מתגורר בתל אביב. הוא נשוי לשירה מרגלית, בעברה סמנכ"לית התוכן של רשת, מנכ"ל מקאן תל אביב וכיום שותפה בחברת ההפקות KUMA, ואב לארבע בנות.
גלקסיית סקסטנט B

מאפיינים

גודלה הזוויתי של הגלקסיה הוא כ-4.3 דקות קשת שממרחקה שקול לקוטר של כ-5,800 שנות אור, מסתה מוערכת בכ-‎10⁹‎ מסות שמש, כרבע אחוז ממסת שביל החלב, אך מסת הכוכבים הנראים שבה היא רק כ-‎5.2×10⁷‎ מסות שמש ובנוסף יש בה יחסית הרבה מימן נייטרלי שמסתו דומה למסת הכוכבים שבה. שאר מסת הגלקסיה, כ-90%, מורכבת מחומר אפל שטיבו אינו ידוע. בהירותה הנראית הכוללת של הגלקסיה היא פי 40 מיליון מעוצמת ההארה של השמש המתכתיות הממוצעת של כוכבי הגלקסיה נמוכה למדי ועומדת על כ-2.5% מזו של השמש, מה שמצביע על אוכלוסיית כוכבים זקנה יחסית לזו של שביל החלב. בניגוד לגלקסיית סקסטנט A שמכילה אזורי יצירת כוכבים, גלקסיית סקסטנט B היא די אחידה ואין בה יצירה של כוכבים חדשים.
פרנקו קורלי

ביוגרפיה

פרנקו קורלי נולד בעיר אנקונה שבאיטליה, לאב שעבד כמהנדס באונייה, אך היה בעל קול וחובב אופרה נלהב. קורלי עצמו למד הנדסה ימית, והתעתד לעסוק בתחום. הוא היה הצעיר מבין שלושה ילדים. אחיו אוּבַּלדו, בריטון, למד בשנות השלושים בקונסרבטוריון ברומא ושר כמה שנים באופרה ובהפקות מוזיקליות שונות, לאחר מכן התמסר להוראה. קורלי עצמו למד שיעורים בודדים במוזיקה בקונסרבטוריון, אך באופן כללי היה חסר השכלה פורמלית בתחום. את רוב הידע שלו למד קורלי בעצמו, אם כי בהמשך הקריירה שלו התייעץ עם הטנור ג'אקומו לאורי-וולפי.
בשנת 1950 זכה קורלי בתחרות בפסטיבל אופרה בפירנצה, וכפרס זכה להופיע בשנה שלאחר מכן בפסטיבל האופרה בספולטו בתפקיד דון חוזה באופרה כרמן. באותה שנה הופיע לראשונה באופרה של רומא בתפקיד מנריקו באופרה הטרובדור של ורדי. בשנים לאחר מכן הופיע בבתי אופרה קטנים ובהופעות ברדיו האיטלקי.
בשנת 1954 הופיע לראשונה בבית האופרה לה סקאלה במילנו באופרה "לה וסטאלה" מאת ספונטיני. בהופעה זו שר עם זמרת הסופרן מריה קאלאס, איתה שר בהפקות נוספות בהמשך. בשנים הבאות הופיע בהופעות בכורה בבתי אופרה חשובים, כבתי האופרה בפירנצה וורונה ב-1955, בהאופרה של וינה כרדמס באופרה "אאידה", ובבית האופרה המלכותית, קובנט גארדן, כקבאראדוסי ב"טוסקה" ב-1957, בבתי האופרה בליסבון, האופרה הלירית של שיקגו, וסן פרנסיסקו ב-1958, ובאופרה של ברלין ב-1961.
בשנת 1961 הופיע לראשונה במטרופוליטן אופרה בתפקיד מנריקו, בתפקיד לאונורה הופיעה לאונטין פרייס, שגם לה הייתה זו הפעם הראשונה במטרופוליטן. מאז ועד שנת 1974 שר במטרופוליטן פעמים רבות בתפקידים ב"טורנדוט", "טוסקה", "ארנאני", "לה בוהם", "לוצ'יה די למרמור" ועוד. הוא גם נטל חלק באופרות בצרפתית כ"רומיאו ויוליה" של גונו ו"ורתר" של מאסנה. ללה סקאלה חזר בשנת 1962 להופיע בהפקה מחודשת של "ההוגונוטים" מאת ממאיירבר, את התפקיד שר מול ג'ואן סאת'רלנד.
בקולו המבריק והמצלצל ומראהו יפה התואר צבר קורלי פופולריות רבה, למרות ביקורות שמתחו עליו מבקרי מוזיקה שונים על דרכו השונה בשירה, ביטוי והבעה. הוא הותיר אחריו הקלטות רבות, אשר מתוכן אפשר לשמוע את קולו המפואר, בעיקר בהקלטות של שנות החמישים המאוחרות ושנות השישים. רבים ממעריציו מעדיפים את ההקלטות החיות על פני הקלטות האולפן, בטענה כי קורלי מרגש יותר בהופעה חיה.
בשנת 1976, בהיותו בן 55, עזב קורלי את קריירת האופרה. קולו החל להראות סימני שחיקה ועייפות, לאחר שנים של שימוש מסיבי ורפרטואר תובעני.
קורלי היה מקור השראה לזמר אנדראה בוצ'לי ואף לימד אותו בתחילת שנות התשעים טרם פרסומו.
קורלי נפטר בשנת 2003 במילנו ונקבר בבית הקברות הגדול במילאנו. מוקדם יותר באותה שנה סבל משבץ מוחי. היה נשוי לזמרת הסופרן לורטה די לליו.
אלקטרוניקה ספרתית

אלקטרוניקה ספרתית (דיגיטלית) הוא תחום של תכנון מכשירים אלקטרוניים, העוסק במעגלים אלקטרוניים המבוססים על רמות מתח בדידות.
המעגלים הדיגיטליים נמצאים בבסיסם של מוצרים דיגיטליים (ספרתיים) כגון: מחשב, מחשבון, טלפון סלולרי, שעון דיגיטלי ועוד.
בניגוד למעגלים אנלוגיים, במעגל דיגיטלי אין חשיבות לרמת המתח המדויקת, אלא רק להיותה גבוהה או נמוכה מסף מסוים. נהוג להגדיר תחום מתח גבוה, תחום מתח נמוך, ו"אזור לא חוקי" ביניהם, על מנת למנוע מצב של אי בהירות. רמת מתח גבוהה נקראת "אחד לוגי", ורמת מתח נמוכה נקראת "אפס לוגי". מעגל דיגיטלי בסיסי הוא שער לוגי, המבצע פעולה לוגית פשוטה (כמו "או", "וגם"), פעולה שממנה ניתן לבנות מערכת המבצעת פעולות מורכבות יותר.
האלקטרוניקה הדיגיטלית התפתחה בד בבד עם המחקר בתחום המוליכים למחצה. רכיבי האלקטרוניקה הדיגיטלית הראשונים ממוליכים למחצה מומשו על ידי טכנולוגיה שנקראת "לוגיקת נגד-טרנזיסטור" (RTL). טכנולוגיות מתקדמות יותר היו "לוגיקת דיודה-טרנזיסטור" (DTL) ו"לוגיקת טרנזיסטור-טרנזיסטור" (TTL). האחרונה הייתה הנפוצה ביותר במהלך שנות ה-80 ובתחילת שנות ה-90 של המאה העשרים, אולם כיום הטכנולוגיה הנפוצה ביותר היא CMOS, בזכות המהירות, הצפיפות הגבוהה וצריכת ההספק הנמוכה שלה.
Kream

רקע וכתיבה

השיר נכתב על ידי איגי אזליה, טייגה, רוני ג'יי, נימה ג'האנבין, פיימון ג'האנבין, אייזק הייז, דייוויד פורטר, ראסל ג'ונס, ג'יזה, וכולי והופק על ידי רוני ג'יי, וואליס ליין וג'י טי. השיר הוא שיר בסגנון ההיפ הופ.
בנוסף לכך, זכה השיר למעמד הזהב בארצות הברית, על סך מכירות של כחצי מיליון עותקים.

וידאו קליפ

הווידאו קליפ הנלווה שצולם לשיר הועלה לערוץ היוטיוב של איגי אזליה ב-6 ביולי 2018. הקליפ בוים על ידי קולין טילי. הקונספט של הקליפ הוא מלחמה בין הטוב והרע. בין היתר, שולבו בקליפ אורות ניאון.
נכון למאי 2019, מונה הצפיות של הקליפ עומד על כ-165 מיליון צפיות.
אסטבן אוקון

קריירה

אוקון החל להתחרות בתחרויות קארטינג בגיל 10. שנה לאחר מכן זכה באליפות צרפת בקטגוריית המינימי ובשנת 2008 זכה באליפות הקאדטים. במשך שלוש שנים התחרה בקטגוריית ה-KF3 ובשנת 2011 סיים כאלוף צרפת וכסגן אלוף אירופה בקטגוריה.
בשנת 2012 ערך את הבכורה בתחרויות רכבים חד-מושביים, כשלקח חלק באליפות הפורמולה רנו 2.0 כנהגה של קבוצת קוריניאן מוטורספורט (Koiranen Motorsport). בשנת 2013 עבר להתחרות בקבוצת ART. את העונה סיים במקום השלישי ובמהלכה רשם את הניצחון הראשון. באוקטובר אותה שנה ערך את הופעת הבכורה בפורמולה 3, במסגרת הגרנד פרי של מקאו. עונה לאחר מכן הצטרף באופן מלא לאליפות אירופה בפורמולה 3. במהלך העונה השיג 9 ניצחונות והבטיח את הזכייה באליפות, כשנותר עוד מרוץ לסיום העונה. בשנת 2015 עבר להתחרות בסבב ה-GP3 עבור קבוצת ART. הוא ניצח רק מרוץ אחד במהלך העונה, אך בעשרה מרוצים נוספים הגיע למקום השני וזכה באליפות. במקביל, שימש כנהג המבחן של קבוצת סהרה פורס אינדיה.

פורמולה 1

את עונת 2016 החל כנהג קבוצת המרוצים של מרצדס באליפות גרמניה למכוניות תיור (DTM), בה לקח חלק בעשרת המרוצים הראשונים של העונה. במקביל, שימש כנהג מבחן בקבוצת רנו. במהלך חודש אוגוסט הודיעה קבוצת מאנור על החתמתו של אוקון כמחליפו של ריו הריאנטו עד לסיום העונה. הוא ערך את הבכורה בגרנד פרי הבלגי, אותו סיים במקום ה-16. הוא שותף בתשעה מרוצים עד לסיום העונה, אך לא צבר נקודות.
לקראת עונת 2017 חתם על חוזה רב שנתי בקבוצה סהרה פורס אינדיה. במרוץ הפתיחה של העונה סיים במקום העשירי והשיג את נקודת האליפות הראשונה בקריירה. במהלך העונה צבר נקודות בכל המרוצים, למעט שניים. את העונה סיים במקום השמיני. במהלך עונת 2018 נקלעה הקבוצה לקיים ונכנסה למהלך של פשיטת רגל. איש העסקים הקנדי לורנס סטרול רכש את הקבוצה ושינה את שמה לרייסינג פוינט. לקראת עונת 2019 החליט סטרול להחליף את אוקון בבנו, לאנס. לאחר שנותר ללא קבוצה שיממש במשך שנה כנהג מבחן בקבוצת מרצדס. באוגוסט 2019 הוחתם כמחליפו של ניו הולקנבבג בקבוצת רנו, החל מעונת 2020.
צ'נק טוסון

קריירה

טוסון החל את הקריירה בקבוצת איינטרכט פרנקפורט הגרמנית ושיחק בעיקר בקבוצת המילואים של המועדון. ב–8 במאי 2010 הוא ערך את הופעת הבכורה בבוגרים, כאשר עלה בדקה ה-75 בהפסד 3:1 לוולפסבורג במשחק שהיה האחרון לעונת 2009/10 בבונדסליגה.
ב-29 בינואר 2011 חתם טוסון בגזיאנטפספור מהליגה הטורקית תמורת 400 אלף יורו. הוא כבש 14 שערים ב-10 משחקי ליגה בעונת הבכורה שלו במועדון. לאחר עונה שנייה פחות מוצלחת, הוא כבש בספרות כפולות בשתי העונות הבאות ועזר לגזיאנטפספור לזכות בגביע הטורקי, כאשר הוא כבש צמד בגמר שהסתיים בתוצאה 3:1 לטובת גזיאנטפספור נגד אורדוספור ב-17 במאי 2012.
ב-4 בפברואר 2014 חתם טוסון בבשיקטש הטורקית. בשתי עונותיו הראשונות במועדון, שימש טוסון בעיקר בתור מחליף לדמבה בה ומריו גומז. לאחר ששניהם עזבו את המועדון, טוסון נהפך לשחקן הרכב קבוע, כאשר בעונת 2016/17 כבש 24 שערים בליגה הטורקית וזכה עם בשיקטש באליפות טורקיה. בנוסף, בעונת 2017/18 הוא כבש 4 שערים בשלב הבתים בליגה האירופית והעפיל עם בשיקטש לשלב 32 האחרונות במפעל. שם, הם פגשו את הפועל באר שבע וניצחו בתוצאה 2:5 בסיכום שני המשחקים, כאשר טוסון כובש שער בשניהם.
ב-5 בינואר 2018, חתם טוסון באברטון האנגלית על חוזה ל-4.5 שנים, תמורת סכום המוערך בכ–27 מיליון יורו. הוא ערך את הופעת הבכורה 8 ימים מאוחר יותר, כאשר נכנס בדקה ה-61 בהפסד 4:0 לטוטנהאם הוטספר. הוא כבש את שער הבכורה במועדון בהפסד 2:1 לברנלי ב–3 במרץ.

נבחרת גרמניה עד גיל 21

ב-16 בנובמבר 2016 ערך טוסון את הופעת הבכורה שלו בנבחרת גרמניה עד גיל 21, כאשר כבש בניצחון 2:1 נגד נבחרת אנגליה עד גיל 21.

נבחרת טורקיה

טוסון ערך את הופעת הבכורה בנבחרת טורקיה ב–15 באוקטובר 2013. את שער הבכורה בנבחרת כבש טוסון ב-15 בנובמבר 2015, בניצחון 2:1 נגד נבחרת קטר במשחק ידידות. טוסון היה חלק מסגל נבחרת טורקיה שזומן ליורו 2016 ושיחק 2 משחקים כמחליף בהפסד 1:0 לקרואטיה ובניצחון 2:0 נגד צ'כיה, אך בסופו של דבר נבחרת טורקיה הודחה בשלב הבתים. טוסון כבש 5 שערים במוקדמות מונדיאל 2018, שממנו נבחרת טורקיה הודחה בסופו של דבר.
ריאן ג'ונסון

ביוגרפיה

ריאן נולד במרילנד שבארצות הברית בשנת 1973 וגדל בבן קלמנט במחוז אורנג' שבקליפורניה.
הוא למד באוניברסיטת דרום קליפורניה והשלים שם את לימודי הקולנוע בשנת 1996. על סרט הבכורה שלו Brick זכה בפרס בפסטיבל סאנדנס.
מאז 2005 עובד בצמוד עם המפיק רם ברגמן ויחד הם עובדים על כל הסרטים בבימויו של ג'ונסון.
שעון (יישום)

תכונות

היישום מכיל בתוכו מסכים שונים: שעון עולמי, שעונים מעוררים, שעון עצר וספירה לאחור. ב-iOS 10, נוסף מסך חדש בשם "שעת שינה".

שעון עולמי

שעון עולמי הוא מסך ביישום השעון המאפשר למשתמשים לקבל מידע אודות הטמפרטורה, שעה נוכחית ולחץ של ערים מרכזיות לפי בחירתם. ביכולתו של המשתמש להוסיף ערים נוספות כרצונו על ידי הקשה על לחצן ההוספה בראש המסך והקלדת שם העיר שהמשתמש מתכוון להוסיף לרשימת הערים במסך השעון העולמי. ניתן אף להסיר ערים שכבר נוספו לרשימה על ידי החלקת האצבע שמאלה על גבי העיר שהמשתמש רוצה להסיר והקשה על לחצן ההסרה.

שעונים מעוררים

מסך השעונים המעוררים ביישום השעון מאפשר למשתמש לצפות בכל השעונים המעוררים שלו בתצוגה שבועית, ליצור שעונים מעוררים נוספים, וכיבוי והפעלה מחדש של שעונים מעוררים קיימים מתוך הרשימה.

שעון עצר

מסך השעון המעורר ביישום השעון מאפשר למשתמש למדוד זמנים ואירועים ולדעת את משך הזמן שלהם. בנוסף, היישום מאפשר למשתמש להשהות, לאפס או למדוד מספר הקפות במדידה אחת.

ספירה לאחור

מסך הספירה לאחור ביישום השעון מאפשר למשתמש לקבוע טיימרים המודדים זמנים בכיוון ההפוך עד לשעה מסוימת. כאשר הספירה לאחור מגיעה לאפס, היישום מציג בפני המשתמש התראה המתלווה עם צליל שהמשתמש יכול לקבוע באפשרויות הטיימר.

שעת שינה

ב-iOS 10, נוסף מסך חדש ליישום השעון הנקרא "שעת שינה" - תכונה המבטיחה למשתמש שינה טובה יותר. הדבר מתבצע על ידי שאילת המשתמש שאלות לפני קביעת התכונה, וביניהן: מתי המשתמש מעוניין להתעורר, באילו ימים המשתמש מעוניין שהשעון המעורר לא יהיה מופעל, למשך כמה שעות המשתמש מעוניין לישון והאם המשתמש מעוניין לקבל תזכורת המודיעה לו כי עליו ללכת לישון. תכונה זו משתפת מידע אודות השינה של המשתמש עם יישום הבריאות על מנת לעקוב אחר נתוני השינה שלו.

תכונות אחרות

ב-iOS 7, סמליל מסך הבית של היישום מציג את השעה הנוכחית באופן דינאמי. ב-iOS 10 ערכת הממשק של היישום הפכה מבהירה לחשוכה ותצוגה חדשה של שעון העצר זמינה על ידי החלקת האצבע שמאלה על גבי שעון העצר הקודם, תצוגה המזכירה שעון עצר טיפוסי.
דוד פיינשטיין

הרב דוד פיינשטיין (נולד בשנת ה'תרפ"ט, 1929) הוא ראש מתיבתא תפארת ירושלים בניו יורק וחבר מועצת גדולי התורה בארצות הברית ופוסק.

ביוגרפיה

נולד לסימה ולרב משה פיינשטיין בעיירה ליובאן שברוסיה, בעת תקופת כהונת אביו כרב העיר. בשנת 1937 (ה'תרצ"ז) היגר עם אביו ומשפחתו לארצות הברית. לאחר פטירת אביו בי"ג באדר ב' ה'תשמ"ו (1986), ירש אותו בראשות מתיבתא תפארת ירושלים בניו יורק.
הרב פיינשטיין נחשב לפוסק מחמיר. בין היתר אסר לשלוח משלוח מנות לחילוני, משום שלא יאמר ברכת המזון". כמו כן פסק לתושבי ניו יורק שעליהם לסנן את המים מחשש לשרצים המצויים בהם.
זכוכית שעון

זכוכית שעון היא כלי מעבדה המשמש לכיסוי כלים המכילים נוזלים חמים. צורתה של הזכוכית עגולה, והיא קמורה כלפי מרכזה. הצורה העגולה נועדה להתאים לכלים כגון כוסות ששפתיהם עגולות, ואילו הקמר כלפי המרכז נועד לנקז את טיפות האדים המתעבים על פני הזכוכית חזרה אל הכוס. שְמהּ ניתן לה עקב זהותה לזכוכית ששימשה לכיסוי שעוני כיס.

שימושים נפוצים

השימוש בזכוכית נפוץ בניסויים בהם מניחים לנוזל להתקרר. כדי לצמצמם אובדן הנוזל מניחים את זכוכית השעון שכאמור מנקזת את הטיפות פנימה. שימוש נוסף הוא בתהליך של שְׁפִיָּה (דקנטציה), בה צורת הזכוכית מקלה מאד על מיזעור אובדן מוצקים בניסוי. שימוש טריוויאלי אחר הוא ככיסוי שגרתי לכוסות, כדי שלא יפול עליהם דבר מה בטעות, או לעיבוי של חומרים נדיפים הנמצאים בכוסות (האדים פוגעים בזכוכית השעון הקרה ומתעבים).
אדוארד סטולפר

חייו ועבודתו

ב-1974 סיים סטולפר תואר ראשון במדעי כדור הארץ בהארוורד קולג', ב-1976 קיבל תואר מוסמך אוניברסיטה באוניברסיטת אדינבורו בגאולוגיה, וב-1979 קיבל באוניברסיטת הרווארד תואר דוקטורט במדעי כדור הארץ. באותה שנה, הוא החל לשמש "פרופסור משנה" (Assistant Professor, מקביל לדרגת מרצה בכיר בישראל) במכון הטכנולוגי של קליפורניה, ב-1982 הוא הפך "פרופסור חבר" (Associate Professor) ובשנת 1983 קיבל פרופסורה מלאה. מאז 1994 הוא ראש המחלקה לגאולוגיה ולמדעים פלנטריים במכון הטכנולוגי, ומאז 2007, הוא מנהלה האקדמי (Provost) של האוניברסיטה. בשנת 2013/2014, הוא היה נשיאו הזמני של המכון הטכנולוגי של קליפורניה.
סטולפר עוסק במחקר שדה, במחקר במעבדה, בהדמיות ממוחשבות ובשיקולים התאורטיים של התפתחות סלעי יסוד במערכת השמש. הוא בחן דגימות מהארץ, מהירח וממאדים, וכן מטאוריטים שונים. סייע רבות להבנת תהליכי ההיתוך בתוך כוכבי הלכת, ואת החשיבות של מים, פחמן דו-חמצני וגופרית בתהליכים אלה.
אדוארד סטולפר נשוי משנת 1973 ללורן, מנהלת המלגות במכון הטכנולוגי של קליפורניה, ושירותי הקריירה והלימוד בחו"ל של המכון.
לותר קובלון

קריירת מועדונים

קובלון נולד באוברהאוזן שבגרמניה. גדל בנוער של רוט-וייס אוברהאוזן, ולאחר תקופה קצרה באוסטרפלד, עבר בשנת 1963 לקבוצת הבוגרים של אוברהאוזן. בקבוצה זו שיחק קובלון במשך 11 עונות ברציפות. עד עונת 1968/69 המועדון שיחק בליגה האזורית המערבית, שהייתה אז הליגה השנייה בהיררכיית הליגות במערב גרמניה. בעונה זו, אוברהאוזן עלתה לבונדסליגה, שם נשארה ארבע עונות ברציפות. בעונת 1969/70 אוברהאוזן נשארה בבונדסליגה בפער של ארבע נקודות מהקו האדום, כאשר קובלון מבקיע חמישה שערים. בעונת 1970/71 אוברהאוזן נשארה בליגה רק בזכות הפרש שערים טוב יותר משל קיקרס אופנבך שנשרה. עם זאת הייתה זו עונת שיא אישית של קובלון, שהבקיע 24 שערים, וסיים כמלך השערים של הבונדסליגה, מעל גרד מילר שהבקיע 22 שערים. בעונת 1971/72 נשארה אוברהאוזן בליגה, בפער של חמש נקודות מהקו האדום,. בעונה זו קובלון הבקיע שער אחד בלבד ומיעט לשחק. בעונת 1972/73 הבקיע קובלון שישה שערים, אך אוברהאוזן נשרה לליגת המשנה לאחר שסיימה במקום. קובלון נשאר במועדון עונה אחת נוספת, בתומה עבר לשחק בווטנשייד 09, ששיחקה אז בליגה האזורית הצפונית, שהייתה השנייה בהייררכיית הליגות. בווטנשייד שיחק קובלון שתי עונות, והבקיע שישה שערים ב-48 הופעות ליגה. בתום עונת 1976 פרש קובלון מכדורגל.
קובלון הבקיע 36 שערים ב-107 הופעות בבונדסליגה במדי רוט-וייס אוברהאוזן, נתון המעמיד אותו במקום הראשון בדירוג המבקיעים של הקבוצה בכל הזמנים בבונדסליגה, ובמקום הרביעי בדירוג ההופעות של הקבוצה בבונדסליגה בכל הזמנים.
נפטר ב-21 בינואר 2019.
תותית: תותית מחפשת את האביב

תקציר העלילה

תותית וחברותיה יוצאות לחפש את האביב ומגלות שהאביב היא בעצם ילדה קטנה שמעדיפה לשחק ולהשתובב במקום לעבוד.
Timeo Danaos et dona ferentes

Timeo Danaos et dona ferentes (בעברית, בתרגום יהושע פרידמן: יָרֵאתִי דַנָּאִים, גַּם שַׁי אִם יַגִּישׁוּ) הוא פתגם לטיני המתייחס להבעת אי-ביטחון וחשד במתנות או מחוות מצד אויב, בהנחה שאלו מסווים כוונות זדון.
מקור הפתגם בפואמה האפית "אינאיס" לורגיליוס, בספר השני, כאשר הטרויאנים יוצאים מחומות עירם ומוצאים את הסוס הטרויאני, הם סבורים שניצחו את כוחות היוונים במלחמה, וכאשר כוחותיהם נטשו את המערכה הם השאירו פסל סוס מעץ כמנחה לאלה מינרווה.
בין הטרויאנים מתנהל ויכוח אם יש להכניס את סוס העץ לעירם, לאוקואון מזהיר אותם פן יקבלו את הסוס בשערי העיר ומספר על חשדו שהסוס משמש כתכסיס יווני. הוא מסכם את דבריו באמרה "Timeo Danaos et dona ferentes". מיד לאחר מכן שני נחשי ענק הרגו את לאוקואון ושני בניו. הטרויאנים פירשו את הרג לאוקואון כסימן לכך שהאלה מינרווה אינה מרוצה מדבריו, ולכן דחו את עצתו של לאוקואון והכניסו את הסוס לעירם. בהמשך התאמתו חששותיו של לאוקואון ואכן הסוס הכיל חיילים שהחריבו את טרויה.
יש המצטטים את פסוקו של המשורר ורגיליוס בנוסחו המלא: "Quidquid id est timeo Danaos et dona ferentes", שפירושו: "יהיה (סוס זה) אשר יהיה, אני חושש מן היוונים גם כאשר הם מביאים מתנות".
בישראל הוזכר פתגם זה בפסק הדין של משפט קסטנר, כשכתב השופט הלוי, על ההסכם שחתם ד"ר ישראל קסטנר עם קצין הס"ס הרמן קרומיי : "timeo Danaos et dona ferentes, בקבלו מתנה זו מכר ק' (קסטנר) את נפשו לשטן".